**PRIJEDLOG**

**ZAKON O IZMJENAMA I DOPUNAMA OPŠTEG**

**ZAKONA O OBRAZOVANJU I VASPITANJU**

**Član 1**

U Opštem zakonu o obrazovanju i vaspitanju („Službeni list RCG“, br. 64/02, 31/05 i 49/07 i „Službeni list CG“, br. 45/10, 45/11, 36/13 i 39/13) u članu 2 stav 1 tačka 1 poslije riječi „doba“ dodaje se riječ „invaliditet“.

**Član 2**

U članu 9 stav 1 poslije riječi „porijeklo” dodaje se zarez i riječ „invaliditet“.

**Član 3**

U članu 9b riječ „roditeljima“ zamjenjuje se riječima: „roditeljima, usvojiocima ili starateljima (u daljem tekstu: roditelj).“

**Član 4**

U članu 12 poslije stava 1 dodaje se novi stav koji glasi:

„Izuzetno od stava 1 ovog člana, nastava u ustanovi se može izvoditi na stranom jeziku iz pojedinih ili svih nastavnih predmeta za obrazovne programe za koje je licencirana ustanova uz mišljenje Zavoda za školstvo i Centra za stručno obrazovanje.“

**Član 5**

U članu 13 poslije stava 2 dodaje se novi stav koji glasi:

„U slučaju ako nema udžbenika koji su odobreni u skladu sa ovim zakonom, u ustanovi iz stava 1 ovog člana, mogu da se izuzetno upotrebljavaju i udžbenici koji su predviđeni predmetnim programom.“

Dosadašnji stav 3 postaje stav 4.

**Član 6**

U članu 15 poslije stava 1 dodaju se dva nova stava koji glase:

„Nastavnici u ustanovi i drugi zaposleni koji rade neposredno sa djecom odnosno učenicima moraju biti, u toku godine, najmanje jedanput ljekarski pregledani, u skladu sa zakonom.

Troškove ljekarskog pregleda iz stava 2 ovog člana plaća ustanova.“

**Član 7**

U članu 18 stav 1 tačka 2 mijenja se i glasi:

„ 2) „školom“ se podrazumijeva osnovna škola, gimnazija i stručna škola;“.

U tački 6 poslije riječi „posebnim“ dodaje se riječ „obrazovnim“.

Poslije tačke 6 dodaje se nova tačka koja glasi:

„6a) „organizator obrazovanja odraslih“ je ustanova u kojoj se ostvaruje obrazovanje odraslih u skladu sa posebnim zakonom;“.

Poslije tačke 18 dodaju se tri nove tačke koje glase:

„19) „standard kompetencija nastavnika i direktora“ je potreban nivo znanja, vještina i kompetencija za obavljanje poslova i njihov profesionalni razvoj koji se utvrđuje u postupku samoevaluacije i evaluacije;

20) „udžbenik“ je osnovno nastavno sredstvo i izvor znanja za ostvarivanje obrazovno-vaspitnih ciljeva utvrđenih predmetnim programom;

21) „nastavno sredstvo“ je didaktički oblikovan sadržaj koji omogućava učeniku sticanje cjelovitih znanja i razvoja vještina.“

**Član 8**

Član 20 mijenja se i glasi:

„Obrazovni program postaje javno važeći kada ga donese Ministarstvo, odnosno odobri nadležni organ.“

**Član 9**

U članu 30 stav 4 riječi: „Zavod za školstvo“ zamjenjuje se riječju „Ministarstvo.“

**Član 10**

U članu 31a stav 1 tačka 3 poslije riječi: „udruženje poslodavaca “ dodaju se riječi: „Privredna komora Crne Gore“.

**Član 11**

U članu 31b stav 1 tačka 1 poslije alineje 9 dodaje se nova alineja koja glasi:

„– standarde kompetencija nastavnika i direktora; “.

U tački 5 alineja 2 briše se.

Dosadašnje al. 3 i 4 postaju al. 2 i 3.

**Član 12**

U članu 38 stav 1 poslije riječi „posebnim“ dodaje se riječ „obrazovnim“.

**Član 13**

U članu 41 stav 1 tačka 4 poslije riječi „zanimanja“ dodaju se riječi: „standarda kvalifikacija, ispitnih kataloga za nacionalne stručne kvalifikacije,“.

Poslije tačke 9 dodaje se nova tačka koja glasi:

„9a) organizuje državna takmičenja iz vještina za učenike stručnih škola;“.

Poslije stava 1 dodaje se novi stav koji glasi:

„Nivoe takmičenja, način i uslove organizovanja i pravila takmičenja, kao i sadržaj i oblik diplome koja se dodjeljuje propisuje Ministarstvo na prijedlog Centra.“

**Član 14**

U članu 46 stav 1 tačka 1 mijenja se i glasi:

„ 1) ima dovoljan broj djece, odnosno učenika;“.

**Član 15**

U članu 46a poslije stava 2 dodaju se dva nova stava koja glase:

„Osnivački ulog odnosno potrebna sredstva za realizaciju obrazovnog programa iz stava 1 ovog člana, izračunavaju se u odnosu na cijenu koštanja obrazovanja učenika za određeni obrazovni program i broja učenika za koji se traži licenca.

Izuzetno od stava 3 ovog člana, visinu osnivačkog uloga odnosno potrebna sredstva za realizaciju obrazovnog programa predškolskog vaspitanja i obrazovanja i programa obrazovanja odraslih određuje Ministarstvo, posebnim aktom na osnovu cijene koštanja obrazovanja djeteta, odnosno polaznika za određeni obrazovni program odnosno program obrazovanja i broja djece, odnosno polaznika za koji se traži licenca“.

Dosadašnji stav 3 postaje stav 5.

**Član 16**

U članu 48a stav 2 riječ „škole“ zamjenjuje se riječju „ustanove“.

**Član 17**

U članu 50 poslije stava 1 dodaju se dva nova stava koji glase:

„Rješenjem iz stava 1 ovog člana se utvrđuje vrsta ustanove, obrazovni program odnosno program obrazovanja odraslih i najveći broj učenika odnosno polaznika koji može upisati ustanova.

Protiv rješenja iz stava 1 ovog člana može se pokrenuti upravni spor.“

Dosadašnji stav 2 postaje stav 4.

**Član 18**

U članu 54 stav 2 poslije riječi: „Ministarstvo će“ dodaje se riječ „rješenjem“.

Poslije stava 2 dodaje se novi stav koji glasi:

„Protiv rješenja iz stava 2 ovog člana može se pokrenuti upravni spor.“

Dosadašnji stav 3 postaje stav 4.

**Član 19**

U članu72 stav 2 riječi: „organizacijom za obrazovanje odraslih“ zamjenjuju se riječima: „ustanovom za obrazovanje odraslih“.

**Član 20**

U članu 76 stav 1 poslije tačke 5 dodaju se dvije nove tačke koje glase:

„5a) donosi plan javnih nabavki;

5b) donosi odluku o davanju u zakup imovine škole u skladu sa zakonom;“.

**Član 21**

Član 78 mijenja se i glasi:

**„Uslovi za izbor direktora**

**Član 78**

Za direktora predškolske ustanove, može biti izabrano lice koje:

1. ispunjava uslove za vaspitača ili stručnog saradnika (pedagog, psiholog ili defektolog) u skladu sa Zakonom o predškolskom obrazovanju i vaspitanju;
2. ima licencu za rad u obrazovno-vaspitnim ustanovama;
3. ima pet godina radnog iskustva u nastavi.

Za direktora osnovne škole može biti izabrano lice koje:

1. ima najmanje VII 1 nivo nacionalnog okvira kvalifikacija i ispunjava uslove za nastavnika razredne nastave, odnosno nastavnika obaveznog nastavnog predmeta ili stručnog saradnika (pedagog, psiholog ili defektolog) u skladu sa Zakonom o osnovnom obrazovanju i vaspitanju;
2. ima licencu za rad u obrazovno-vaspitnim ustanovama;
3. ima pet godina radnog iskustva u nastavi.

Za direktora gimnazije može biti izabrano lice koje:

1. ispunjava uslove za nastavnika ili stručnog saradnika (pedagog, psiholog ili defektolog) u skladu sa Zakonom o gimnaziji;
2. ima licencu za rad u obrazovno-vaspitnim ustanovama;
3. ima pet godina radnog iskustva u nastavi.

Za direktora stručne škole može biti izabrano lice koje:

1. ispunjava uslove za nastavnika ili stručnog saradnika (pedagog, psiholog ili defektolog) u skladu sa Zakonom o stručnom obrazovanju;
2. ima licencu za rad u obrazovno-vaspitnim ustanovama;
3. ima pet godina radnog iskustva u nastavi.

Za direktora resursnog centra, odnosno obrazovnog centra može biti izabrano lice koje ispunjava propisane uslove za direktora osnovne škole odnosno gimnazije ili stručne škole.

Za direktora mješovite škole može biti izabrano lice koje ispunjava uslove za direktora gimnazije odnosno stručne škole.

Za direktora doma učenika, doma studenata, odnosno doma učenika i studenata može biti izabrano lice koje:

1) ima VII 1 nivo nacionalnog okvira kvalifikacija;

2) ima položen odgovarajući stručni ispit;

3) ima pet godina radnog iskustva.

Za direktora organizatora obrazovanja odraslih može biti izabrano lice koje:

1) imaVI ili VII 1 nivo nacionalnog okvira kvalifikacija;

2) ima pet godina radnog iskustva.“

**Član 22**

U članu 78a poslije stava 1 dodaje se novi stav koji glasi:

„Za direktora javne ustanove isto lice može biti birano najviše dva puta uzastopno.“

Dosadašnji stav 2 postaje stav 3.

**Član 23**

U članu 80 poslije stava 6 dodaje se novi stav koji glasi:

„U postupku izbora direktora javne ustanove ministar obrazuje tročlanu komisiju koja sa kandidatima koji ispunjavaju propisane uslove obavlja usmeni intervju i razmatra priložene programe razvoja ustanove i o tome dostavlja izvještaj ministru.“

Dosadašnji stav 7 postaje stav 8.

**Član 24**

U članu 81 stav 1 poslije riječi „direktor“ dodaju se riječi: „odnosno ako direktoru prestane dužnost u skladu sa članom 82a stav 1 tač. 2, 3 i 4 ovog zakona,“.

**Član 25**

U članu 82 poslije stava 5 dodaje se novi stav koji glasi:

„Na postupak ocjenjivanja, utvrđivanja ocjene i na prigovor na ocjenu ne primjenjuje se Zakon o upravnom postupku.“

Dosadašnji stav 6 postaje stav 7.

**Član 26**

U članu 82a stav 1 tačka 4 mijenja se i glasi:

„4) ispunjavanjem uslova za prestanak radnog odnosa po sili zakona.“

**Član 27**

U članu 83 stav 1 poslije tačke 6a dodaje se nova tačka koja glasi:

„6b) zaposli vannastavno osoblje suprotno članu 101c ovog zakona;“.

U tački 12 poslije riječi „donese” dodaju se riječi: „ili ne realizuje.“

Poslije tačke 14a) dodaju se dvije nove tačke koje glase:

„14b) ustanova dobije ocjenu „ne zadovoljava“ u postupku evaluacije rada ustanove;

14c) dostavi netačne podatke o nastavniku koji nema propisanu normu časova ili ne dostavi podatke o broju časova koji nijesu raspoređeni nastavnicima.“

**Član 28**

U članu 85 poslije stava 1 dodaje se novi stav koji glasi:

„Javna ustanova koja ima više od 900 učenika, odnosno djece može imati dva pomoćnika direktora.”

Dosadašnji st. 2 i 3 postaju st. 3 i 4.

**Član 29**

U članu 86 poslije stava 3 dodaje se novi stav koji glasi:

„Za pomoćnika direktora javne ustanove isto lice može biti birano najviše dva puta uzastopno.“

Dosadašnji stav 4 postaje stav 5.

**Član 30**

U članu 90 riječ „program“ zamjenjuje se riječju „raspored.“

**Član 31**

U članu 96 stav 2 riječ „Učenici” zamjenjuju se riječima: „Predstavnici učenika.“

**Član 32**

U članu 97 stav 1 tačka 5a poslije riječi „oblasti“ briše se tačka zarez i dodaju riječi: „i vještina;“.

Poslije tačke 5a dodaje se nova tačka koja glasi:

„5b) da učestvuje na takmičenju iz vještina u stručnom obrazovanju;“.

Poslije stava 1 dodaju se tri nova stava koji glase:

„Škola je dužna da u postupku samoevaluacije vrši anonimno anketiranje učenika u svim razredima, osim učenika prvog ciklusa osnovne škole, najmanje jednom godišnje o obrazovnim programima, radu nastavnika i uslovima rada.

Direktor škole je dužan da upozna nastavničko vijeće sa rezultatima anketiranja iz stava 2 ovog člana.

Anketu iz stava 2 ovog člana za sve ustanove priprema Zavod za školstvo odnosno Centar.“

Dosadašnji st. 2 i 3 postaju st. 5 i 6.

**Član 33**

U članu 97a na kraju stava 3 briše se tačka i dodaju riječi: „u skladu sa zahtjevom istaknutim u prigovoru.”

**Član 34**

U članu 100a stav 1 tačka 1 mijenja se i glasi:

„1) odgovarajući nivo obrazovanja i oblast (profil) obrazovanja utvrđen posebnim propisom;“.

Poslije stava 1 dodaje se novi stav koji glasi:

„Izuzetno od stava 1 tačka  3 ovog člana, nastavnik koji realizuje nastavu kod licenciranog organizatora obrazovanja odraslih po programima obrazovanja poslije kojih se može steći stručna kvalifikacija koja se može priznati u postupku sticanja nivoa obrazovanja u skladu sa posebnim propisom, može da zasnuje radni odnos bez položenog stručnog ispita.”

Dosadašnji stav 2 postaje stav 3.

**Član 35**

U članu 101 stav 3 riječ „manjine“ zamjenjuju se riječima: „pripadnika manjinskih naroda i drugih manjinskih nacionalnih zajednica“.

U stavu 4 poslije riječi „ustanove“ dodaje se zarez i riječi: „na prijedlog komisije,“.

Poslije stava 4 dodaje se novi stav koji glasi:

„Komisiju iz stava 4 ovog člana imenuje direktor ustanove, u skladu sa statutom ustanove.“

Dosadašnji st. 5, 6 i 7 postaju st. 6, 7 i 8.

**Član 36**

U članu 101a stav 1 tačka 1 poslije riječi „zaposlenih“ dodaju se riječi: „na neodređeno vrijeme,“.

**Član 37**

U članu 101 b poslije stava 1 dodaje se novi stav koji glasi:

„Nastavnik iz stava 1 ovog člana može da se zaposli više puta u toku nastavne godine na period do 30 dana, ako se na konkurs nije prijavio kandidat koji ispunjava uslove“.

**Član 38**

Poslije člana 101b dodaje se novi član koji glasi:

**„Zapošljavanje vannastavnog osoblja**

**Član 101c**

Javna ustanova može oglašavati popunu slobodnih radnih mjesta za zapošljavanje vannastavnog osoblja, ako:

1. ne postoji mogućnost da sporazumno preuzme vannastavno osoblje iz druge javne ustanove u skladu sa ovim zakonom;

2) ima sistematizovano i odobreno radno mjesto;

3) ima dokaz Ministarstva o obezbijeđenim finansijskim sredstvima.“

**Član 39**

U članu 102 stav 2 riječi: „šestim i“ brišu se.

**Član 40**

U članu 103 stav 1 poslije riječi „ima“ dodaje se zarez i riječi: „po pravilu, više od tri godine radnog iskustva u nastavi i“.

**Član 41**

Član 106 mijenja se i glasi:

„Poslije završenog pripravničkog staža nastavnik polaže stručni ispit.

Pravo da polaže stručni ispit ima i nastavnik koji nije obavio pripravnički staž, a nakon diplomiranja u propisanom nivou i oblasti (profilu) obrazovanja utvrđenim zakonom i podzakonskim aktom ima najmanje jednu godinu radnog iskustva u nastavi u ustanovi, odnosno ustanovi visokog obrazovanja.

Izuzetno od stava 1 ovog člana, nastavnik koji je obavio pripravnički staž, odnosno stručno osposobljavanje u licenciranoj privatnoj ustanovi, odnosno nastavnik koji je stekao radno iskustvo u skladu sa stavom 2 ovog člana, stručni ispit polažu u odgovarajućoj javnoj ustanovi koju odredi Ministarstvo.“

**Član 42**

U članu 107a poslije stava 3 dodaje se novi stav koji glasi:

„Izuzetno od stava 3 ovog člana, licenca za izvođače obrazovno-vaspitnog rada kod organizatora obrazovanja odraslih koja se izdaje nakon položenog stručnog ispita važi za rad samo kod organizatora obrazovanja odraslih.“

Dosadašnji st. 4 i 5 postaju st. 5 i 6.

**Član 43**

U članu 109 stav 1 poslije riječi: „Nastavnik koji“ dodaju se riječi: „ je zaposlen na neodređeno vrijeme, a“.

U stavu 2 poslije riječi „zaposlen“ dodaju se riječi: „na neodređeno vrijeme“.

**Član 44**

U članu 112 na kraju stava 1 briše se tačka i dodaju riječi: „i druge oblike kontinuiranog profesionalnog rada nastavnika.”

**Član 45**

U članu 115 stav 2 riječi: „đačka knjižica“ i zarez, brišu se.

**Član 46**

U članu 116 stav 1 mijenja se i glasi:

„Škola je dužna da na kraju prvog, drugog i trećeg klasifikacionog perioda obavijesti roditelje u pisanoj formi o uspjehu učenika.“

Stav 2 briše se.

U stavu 4 riječ „majstorskom“ briše se.

U stavu 6 riječi: „obrazovnom programu“ zamjenjuju se riječima: „programu obrazovanja“.

Dosadašnji st. 3, 4, 5 i 6 postaju st. 2, 3, 4 i 5.

**Član 47**

U članu 117a poslije stava 1 dodaju se dva nova stava koji glase:

„Ustanova je dužna da unese podatke u Informacioni sistem obrazovanja Crne Gore najkasnije do 15. septembra za tekuću školsku godinu, a izmjene podataka u roku od sedam dana od dana nastanka izmjene.

Izuzetno od stava 2 ovog člana, organizatori obrazovanja odraslih, su dužni da dostave podatke o broju polaznika i programima obrazovanja u pisanoj odnosno elektronskoj formi Ministarstvu, u roku od 15 dana od dana realizacije svakog pojedinačnog programa obrazovanja.“

Dosadašnji st. 2 i 3 postaju st. 4 i 5.

**Član 48**

U članu 133 poslije stava 4 dodaje se novi stav koji glasi:

„Protiv odluke iz stava 4 ovog člana može se izjaviti žalba Ministarstvu.“

U stavu 5 poslije riječi: „člana 134a“ dodaju se riječi: „ovog zakona“.

Dosadašnji stav 5 postaje stav 6.

**Član 49**

Poslije člana 135 dodaje se novi član koji glasi:

**„Fond za kvalitet i talente**

**Član 135a**

Javna ustanova iz oblasti osnovnog i srednjeg obrazovanja koja ostvari prihode u skladu sa članom 135 stav 1 tač. 4, 5, 6, 7 i 8 ovog zakona dužna je da do 30% od tih sredstava uplati na posebni uplatni račun Ministarstva koja se koriste za unapređivanje kvaliteta nastave i talente.

Kriterijumi, način i postupak raspodjele sredstava iz stava 1 ovog člana utvrđuju se posebnim aktom Ministarstva.“

**Član 50**

U članu 136 stav 1 poslije tačke 9 dodaje se nova tačka koja glasi:

„9a) stipendije za deficitarne kvalifikacije;“.

Poslije tačke 14 dodaju se dvije nove tačke koje glase:

„14a) troškove boravka i ishrane, odnosno boravka djeteta samohranog roditelja u predškolskoj ustanovi u visini od 50% visine troškova boravka i ishrane u skladu sa posebnim propisom;

„14b) troškove ljekarskog odnosno sanitarno-higijenskog pregleda nastavnika odnosno zaposlenih u skladu sa ovim zakonom i posebnim propisom;“.

**Član 51**

U članu 137 poslije stava 3 dodaje se novi stav koji glasi:

„U ustanovi nije dopušteno promovisanje i prodaja literature koja nije obavezna (časopisi, novine, listovi, slikovnice, slovarice, zbirke i slično).“

Dosadašnji stav 4 postaje stav 5.

**Član 52**

U članu 139 poslije stava 2 dodaje se novi stav koji glasi:

,,Srednje vjerske škole (koje izvode javno važeće obrazovne programe) mogu se finansirati iz budžeta Crne Gore, u skladu sa članom 138 ovog zakona.’’

U stavu 3 riječ „ugovorom“ zamjenjuju se riječima: „upravnim ugovorom".

Dosadašnji stav 3 postaje stav 4.

**Član 53**

U članu 141 poslije stava 2 dodaje se novi stav koji glasi:

„Protiv rješenja iz stava 2 ovog člana može se pokrenuti upravni spor.“

**Član 54**

U članu 146 stav 1 poslije tačke7 dodaju se nova tačka koja glasi:

„7a) dostavi netačne podatke o nastavniku koji nema propisanu normu časova ili ne dostavi podatke o broju časova koji nijesu raspoređeni nastavnicima u skladu sa članom 83 stav 1 tačka 14c ovog zakona;“.

Poslije tačke 8 dodaju se dvije nove tačke koje glase:

„8a) raspiše konkurs suprotno odredbi člana 101a ovog zakona;

8b) oglasi popunu slobodnih radnih mjesta za zapošljavanje vannastavnog osoblja suprotno odredbi člana 101c ovog zakona;“.

**Član 55**

Poslije člana 150a dodaje se novi član koji glasi:

**„Status Nacionalnog savjeta**

**Član 150b**

Nacionalni savjet za obrazovanje osnovaće se u roku od 60 dana od dana stupanja na snagu ovog zakona.

Danom osnivanja Nacionalnog savjeta iz stava 1 ovog člana prestaje sa radom Nacionalni savjet za obrazovanje osnovan prije stupanja na snagu ovog zakona.“

**Član 56**

Poslije člana 153e dodaje se novi član koji glasi:

**„Status dosadašnjih organa rukovođenja**

**Član 153f**

Direktori i pomoćnici direktora ustanova koji su izabrani do dana stupanja na snagu ovog zakona nastavljaju sa radom do isteka vremena na koje su izabrani i mogu biti birani najviše još jedanput.“

**Član 57**

Poslije člana 157 dodaje se novi član koji glasi:

**„Pravo na prijavljivanje stručnog ispita**

**Član 157a**

Nastavnici koji su u skladu sa posebnim zakonom završili stručno osposobljavanje školske 2013/2014. i 2014/2015. godine u licenciranoj obrazovno-vaspitnoj ustanovi sa obimom kvalifikacije 180 ECTS, a nakon toga su stekli kvalifikaciju obrazovanja obima 240 ECTS, mogu prijaviti polaganje stručnog ispita u skladu sa ovim zakonom.“

**Član 58**

Ovaj zakon stupa na snagu osmog dana od dana objavljivanja u„Službenom listu Crne Gore“.

**OBRAZLOŽENJE**

**I Ustavni osnov za donošenje zakona**

Ustavni osnov za donošenje Zakona o izmjenama i dopunama Opšteg zakona o obrazovanju i vaspitanju sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II Razlozi za donošenje zakona**

Brojne reforme u zemljama Evropske unije i desetogodišnje iskustvo Crne Gore potvrđuju da je reforma obrazovanja veoma složen, i po pravilu, dugotrajan proces koji u sebi sadrži brojne prepreke. Neophodnost izmjena Opšteg zakona o obrazovanju i vaspitanju proizilazi iz dosadašnjeg iskustva u reformi obrazovanja i primjene zakona.

Razlog za donošenje ovog zakona jeste stvaranje još modernijeg i efikasnijeg sistema obrazovanja koji će omogućiti razvoj pojedinca bez obzira na pol, životnu dob, socijalno porijeklo, nacionalnu i vjersku pripadnost i tjelesnu i fizičku konstituciju. Dosadašnja implementacija Zakona nametnula je potrebu da se pojedine odredbe zakona izmijene, odnosno dorade u cilju unapređivanja kvaliteta, efikasnosti, racionalnosti i ekonomičnosti obrazovnog sistema u skladu sa drugim pozitivnim propisima i mjerama koje država preuzima radi implementacije politike u oblasti obrazovanja. Uz to, Zakon o izmjenama i dopunama Opšteg zakona o obrazovanju i vaspitanju predlaže se u cilju usaglašavanja sa Zakonom o upravnom postupku („Službeni list CG”, br. 54/14 i 20/15), čija primjena počinje 1. jula 2016. godine.

Opšti zakon o obrazovanju i vaspitanju sadrži odredbe kojima su na drugačiji način uređena pitanja iz oblasti upravnog postupka u odnosu na Zakon o upravnom postupku. Stoga, neophodno je izvršiti izmjene i dopune Opšteg zakona o obrazovanju i vaspitanju i uskladiti rješenja koja se odnose na postupanje u upravnim stvarima sa Zakonom o upravnom postupku do početka primjene ovog zakona.

U pripremi Prijedloga zakona zatražena su mišljenja, prijedlozi i sugestije obrazovno-vaspitnih ustanova i nadležnih institucija za oblast obrazovanja i vaspitanja. Pored toga, tekst Prijedloga zakona bio je objavljen i na sajtu Ministarstva prosvjete, kao i portalu e-uprave, tako da su svi zainteresovani subjekti mogli dati primjedbe, prijedloge i sugestije. Sve primjedbe, prijedlozi i sugestije koje su bile na fonu reforme obrazovanja i unapređenja ukupnog sistema vaspitanja i obrazovanja ugrađene su u Prijedlog zakona. Prihvatanje primjedbi i sugestija na Prijedlog izmjena i dopuna Zakona, prema ocjeni predlagača doprinijelo je boljoj i preciznijoj formulisanju pojedinih odredbi i definisanju novih rješenja, čime je unaprijeđen tekst Prijedloga zakona, a rasprava postigla očekivane efekte.

**III Objašnjenje osnovnih pravnih instituta**

Prijedlogom Zakona prvi put se propisuje da se u ustanovi nastava može izvoditi na stranom jeziku iz pojedinih ili svih nastavnih predmeta za obrazovne programe za koje je licencirana ustanova.

Takođe, nastavnici i saradnici u ustanovi i drugi zaposleni koji rade neposredno sa djecom odnosno učenicima moraju biti, u toku godine, najmanje jedanput ljekarski pregledani, u skladu sa posebnim zakonom. Troškove ljekarskog pregleda plaća ustanova, a ustanova ta sredstva obezbjeđuje iz Budžeta Crne Gore.

U cilju unapređenja kvaliteta obrazovno-vaspitnog rada ustanova uvode se standardi rada nastavnika odnosno standardi kompetencija nastavnika i direktora. Standardi kompetencija nastavnika i direktora propisaće potreban nivo znanja, vještina i kompetencija za obavljanje poslova i njihov profesionalni razvoj koji se utvrđuju u postupku samoevaluacije i evaluacije rada ustanova.

Precizirane su odredbe koje se odnose na osnivački ulog odnosno sredstva koja su potrebna za osnivanje i rad ustanova. Osnivački ulog odnosno potrebna sredstva za osnovno i srednje obrazovanje izračunavaju se u odnosu na cijenu koštanja obrazovanja učenika za određeni obrazovni program i broja učenika za koji se traži licenca, dok za predškolskog vaspitanja i obrazovanja i programa obrazovanja odraslih određuje posebnim aktom Ministarstva na osnovu cijene koštanja obrazovanja djeteta, odnosno polaznika za određeni program i broja djece, odnosno polaznika za koji se traži licenca. Novina je i to da se rješenjem o licenciranju utvrđuje vrsta ustanove, obrazovni program odnosno program obrazovanja odraslih, najveći broj učenika odnosno polaznika koji može upisati ustanova.

Prijedlogom Zakona propisano je da se protiv rješenja Ministarstva o licenciranju i zabrani rada ustanove može pokrenuti upravni spor u skladu sa Zakonom o upravnom postupku.

U odnosu na postojeće rješenje precizirane su odredbe koje se odnose na uslove koje moraju da ispunjavaju lica za izbor direktora za sve ustanove, postupak izbora i odgovornost direktora. Ograničava se broj mandata za izbor direktora javnih ustanova. Naime, prema Prijedlogu zakona direktor javne ustanove bira se na četiri godine i može biti biran najviše dva puta uzastopno. Novina je i to da direktoru prestaje dužnost ako: ispuni uslove za prestanak radnog odnosa po sili zakona; zaposli vannastavno osoblje suprotno zakonu; ne realizuje plan unapređenja kvaliteta obrazovno-vaspitnog rada ustanove; ustanova dobije ocjenu „ne zadovoljava“ u postupku evaluacije rada ustanove; dostavi netačne podatke o nastavniku koji nema propisanu normu časova ili ne dostavi podatke o broju časova koji nijesu raspoređeni nastavnicima.

U cilju transparentnijeg izbora direktora u postupku izbora direktora javne ustanove ministar obrazuje tročlanu komisiju koja obavlja usmeni intervju sa kandidatima koji ispunjavaju propisane uslove i razmatra priložene programe razvoja ustanove i dostavlja izvještaj ministru. Radi podizanja kvaliteta rada javnih ustanova prijedlogom zakona omogućava se javnim ustanovama koje imaju više od 900 učenika ili djece da imaju dva pomoćnika direktora.

U savremenoj pedagoškoj teoriji i praksi pojam ocjenjivanja, odnosno vrednovanja znanja, vještina i kompetencija učenika podrazumijeva kontinuirano, standardizovano, interno i eksterno vrednovanje znanja i vještina učenika. Postupak ocjenjivanja i utvrđivanja ocjena kompleksan je proces koji se vrši u skladu sa pedagoškim standardima u cilju objektivnog vrednovanja znanja i vještina učenika. Osim toga, postupak ocjenjivanja propisan je posebnim propisima za svaki nivo obrazovanja. U postupku ocjenjivanja vrednuju se: znanje, vještine, motivacija, sposobnosti (intelektualne, verbalne, praktične i dr.), radne navike, subjektivne mogućnosti, objektivne okolnosti i sl. Znanje i postignuće učenika vrednuje se opisnim iskazivanjem ili brojčanom ocjenom u skladu sa standardima koji se utvrđuju obrazovnim programom. Postupak utvrđivanja ocjene može biti usmeni, pisani ili usmeni i pisani (pismeni zadatak, pismena vježba, test i sl.).

Prema tome, ocjenjivanje znanja učenika i utvrđivanje ocjena se vrši u skladu sa posebnim pravilima - pedagoškim standardima i obrazovim programima, pa se iz tih razloga na ovaj postupak ne može primjenjivati Zakon o upravnom postupku. Ovo iz razloga što se nikad nije primjenjivao Zakon o upravnom postupku na postupak ocjenjivanja, utvrđivanja ocjene i na prigovor na ocjenu.

Prvi put se propisuje obaveza škole da u postupku samoevaluacije rada ustanove vrši anonimno anketiranje učenika u svim razredima, osim učenika prvog ciklusa osnovne škole, najmanje jednom godišnje o obrazovnim programima, radu nastavnika i uslovima rada ustanove. Sa rezultatima anketiranja učenika direktor škole je dužan da upozna nastavničko vijeće ustanove. Obrazac ankete za sve ustanove priprema Zavod za školstvo odnosno Centar za stručno obrazovanje.

U postupku zapošljavanja nastavnika u javnim ustanovama direktor obrazuje komisiju čime se ostvaruje veća transparentnost u procesu zapošljavnja. Sastav i broj članova komisije, način rada i odlučivanja propisaće se statutom ustanove, a saglasnost na statut javne ustanove daje Ministarstvo prosvjete čime se obezbjeđuje ujednačenost u normiranu ovog pitanja. Odluka o zapošljavanju provjerava se u toku obaveznog probnog rada nastavnika. Nastavniku koji ne zadovolji na probnom radu prestaje radni odnos.

Radi efikasnijih ostvarivanja prava vannastavnog osoblja, prijedlogom se propisuje da javna ustanova može oglašavati popunu slobodnih radnih mjesta za zapošljavanje ako: ne postoji mogućnost da sporazumno preuzme vannastavno osoblje iz druge javne ustanove u skladu sa ovim zakonom; ima sistematizovano i odobreno radno mjesto i ima dokaz Ministarstva o obezbijeđenim finansijskim sredstvima.

Precizirane su odredbe koje se odnosi na polaganje stručnog ispita nastavnika. Pravo da polaže stručni ispit ima i nastavnik koji nije obavio pripravnički staž, a nakon diplomiranja u propisanom nivou i oblasti (profilu) obrazovanja utvrđenim zakonom i pravilnikom ima najmanje jednu godinu radnog iskustva u nastavi u ustanovi, odnosno ustanovi visokog obrazovanja. Takođe, i nastavnik koji je obavio pripravnički staž, odnosno stručno osposobljavanje u licenciranoj privatnoj ustanovi, odnosno nastavnik koji je stekao radno iskustvo nakon diplomiranja, stručni ispit polažu u odgovarajućoj javnoj ustanovi.

Osim toga, stvaraju se sigurnije prepotstavke za unapređenje Informacionog sistema obrazovanja Crne Gore (MEIS) jer su ustanove dužne da unesu podatke u MEIS najkasnije do 15. septembra za tekuću školsku godinu, a izmjene podataka u roku od sedam dana od dana nastanka izmjene. Takođe uvodi se evidencija o broju polaznika i programima obrazovanja odraslih lica.

Prijedlogom je propisano da se protiv rješenja Zavoda za školstvo i Centra za stručno obrazovanje o licenciranju nastavnika, direktora i pomoćnika direktora ustanove može izjaviti žalba Ministarstvu prosvjete, u skladu sa Zakonom o upravnom postupku. Takođe, propisano je da se protiv akta o dodjeli zvanja nastavnika može pokrenuti upravni spor.

Radi racionalnijeg i efikasnijeg upravljanja sredstvima koje ostvare javne ustanove iz oblasti osnovnog i srednjeg obrazovanja po osnovu sopstvenih prihoda (od imovine - zakupa, naknada koju plaćaju roditelji, od prodaje usluga i proizvoda, legata), donacija i sponzorstava centralizuju se ovi prihodi u poseban Fond za kvalitet. Javne ustanove koje ostvare prihode u obavezi su da do 30% od tih sredstava uplate na posebni uplatni račun Ministarstva. Kriterijumi, način i postupak raspodjele sredstava iz stava 3 ovog člana utvrđuju se posebnim aktom Ministarstva.

Javne ustanove će sticati sredstva iz Budžeta Crne Gore od početka školske 2017/2018. godine za troškove boravka i ishrane, odnosno boravka djeteta samohranog roditelja u predškolskoj ustanovi u visini od 50% visine troškova boravka i ishrane u skladu sa posebnim propisom i za troškove ljekarskog odnosno sanitarno-higijenskog pregleda nastavnika odnosno zaposlenih u skladu sa ovim zakonom i posebnim propisom;

Takođe je propisano da u ustanovi nije dopušteno promovisanje i prodaja robe ili usluga koji ne služe ciljevima vaspitanja i obrazovanja ili su štetne za zdravlje, rast, i razvoj djece odnosno učenika.

Protiv odluke o dodjeli stipendije talentovanom učeniku, odnosno za deficitarne kvalifikacije učenik može izjaviti žalbu Ministarstvu prosvjete, kao drugostepenom organu.

Prvi put uvodi se institut upravnog ugovora koji se zaključuje između države i privatne obrazove ustanove za sticanje sredstava iz Budžeta Crne Gore.

Prelaznim i završnim odredbama propisano je da će se Nacionalni savjet za obrazovanje osnovati u roku od 60 dana od dana stupanja na snagu ovog zakona. Danom osnivanja Nacionalnog savjeta prestaje sa radom dosadašnji Nacionalni savjet za obrazovanje.

Direktori i pomoćnici direktora ustanova koji su izabrani do dana stupanja na snagu ovog zakona nastavljaju sa radom do isteka vremena na koje su izabrani i mogu biti birani najviše još jedanput.

Nastavnici koji su završili stručno osposobljavanje školske 2013/2014. i 2014/2015. godine u licenciranoj obrazovno-vaspitnoj ustanovi s obimom kvalifikacije 180 ECTS, a nakon toga stekli kvalifikaciju obrazovanja obima 240 ECTS, mogu prijaviti polaganje stručnog ispita u skladu sa ovim zakonom.

**IV Usaglašenost sa evropskim zakonodavstvom i potvrđenim međunarodnim konvencijama**

Naš novi savremeni sistem obrazovanja je kompatibilan sa sistemom obrazovanja Evropske unije i Opšti zakon o obrazovanju i vaspitanju generalno prati reformska rješenja, kao i preporuke i standarde evropskih propisa u ovoj oblasti.

Prijedlog zakona o izmjenama i dopunama Opšteg zakona o obrazovanju i vaspitanju je usaglašen sa propisima Evropske unije i to:

1. UFEU, Dio treći, Politika i unutrašnje akcije Unije, Glava XII, Obrazovanje, stručno osposobljavanje, omladina i sport, član 165 i 166 i
2. Preporukom Evropskog parlamenta i Vijeća od 12. februara 2001 o evropskoj saradnji u evaluaciji kvaliteta u školskom obrazovanju / Recommendation of the European Parliament and of the Council of 12 February 2001 on European Cooperation in Quality Evaluation in School Education

**V Procjena finansijskih sredstava za sprovođenje zakona**

Za sprovođenje ovog zakona potrebno je izdvojiti 640.726 eura na godišnjem nivou iz Budžeta Crne Gore.

**VI Razlozi za donošenje zakona po skraćenom postupku**

U skladu sa članom 151 Poslovnika Skupštine Crne Gore (»Službeni list RCG«, br. 51/06 i 66/06 i »Službeni list CG«, br. 88/09, 80/10, 39/11, 25/12 i 49/13) predlažemo da se Prijedlog zakona o izmjenama i dopunama Opšteg zakona o obrazovanju i vaspitanju donese po skraćnom postupku.

Ovo zbog potrebe da se blagovremeno izvrše neophodne pripreme u svi obrazovno-vaspitnim ustanovama za školsku 2017/18. godinu. Ustanovama je neophodno obezbijediti dovoljno vremena za pripremu realizacije nastave na stranom jeziku, kao što je predviđeno ovim zakonom. Imajući u vidu da je propisan obavezan ljekarski pregled za sve zaposlene to je neophodno da se isti obavi prije početka školske godine, kako bi nastava počela u skladu sa ovim zakonom. Takođe, zbog postupaka koji slijede za izbor direktora, a čiji su uslovi i način izbora precizirani ovim zakonom neophodno je sve buduće konkurse raspisati u skladu sa ovim zakonom. Osim toga škole moraju da usaglase statute, a naročito zbog činjenice da se statutom bliže određuje nadležnsot, sastav i način rada komisije za zapošljavanje nastavnika, zašto je istima neophodno obezbijediti dovoljno vrmena do početka školske godine.

Osim toga, važan razlog da se ovaj zakon donese po skraćenom postupku je njegovo usklađivanje sa Zakonom o upravnom postupku („Službeni list CG”, br. 54/14, 20/15 i 40/16), čija primjena počinje 1. jula 2017. godine.